Kristin Voll har, blant annet ved å vise til en tekstilrapport fra 2017 og en EU-rapport fra 2021, problematisert hvordan tekstilgjenvinning framheves som løsning på bekostning av gjenbruk: Det brukes som markedsføringskonsept og betydningen blåses opp uten at det ligger realiteter bak. «Gjenvinning» innebærer stort sett i beste fall at tekstilfibrene gjenbrukes som isolasjon. Antakelig blir bare 1 % av alle klær på verdensbasis til nye klær. Det vi i dag kan kjøpe av gjenvunnet materiale er hovedsakelig plagg av gamle plastflasker. Feil materialsammensetning i råvarene, manglende etterspørsel og kompliserte prosesser gjør at det blir lite fiber-til-fiber-gjenvinning. En rapport fra EU-kommisjonen viser til at mekanisk resirkulering av polyester i sum gir større belastninger enn besparelser for miljøet.